b'\n_START_ARTICLE_\nKrista Allen\n_START_PARAGRAPH_\nKrista J. Allen (s. 5. huhtikuuta 1971) on yhdysvaltalainen n\xc3\xa4yttelij\xc3\xa4. H\xc3\xa4nen tunnetuimpiin rooleihinsa kuuluu Billie Reed, jota h\xc3\xa4n esitti P\xc3\xa4ivien viem\xc3\xa4\xc3\xa4 -sarjassa vuosina 1996\xe2\x80\x931999. H\xc3\xa4n oli sit\xc3\xa4 ennen "eroottisen scifi-sarjan" Emmanuelle in Space t\xc3\xa4hti. _NEWLINE_Allen syntyi Venturassa, Kaliforniassa Dalton Earl Allenille ja Katherine Mary Raposalle, jotka ajautuivat my\xc3\xb6hemmin avioeroon. Is\xc3\xa4n puoleiset isovanhemmat olivat monennen sukupolven teksasilaisia, \xc3\xa4idin puolelta h\xc3\xa4nell\xc3\xa4 on englantilaisia, irlantilaisia ja portugalilaisia sukujuuria. Allenilla on vanhempi veli Dalton Earl Allen Jr. H\xc3\xa4n suuntautui opetusalalle Austin Community Collegessa ja toimi ennen n\xc3\xa4yttelij\xc3\xa4nuraansa lastentarhanhoitajana. _NEWLINE_Allen aloitti n\xc3\xa4yttelij\xc3\xa4nuransa 1990-luvulla ja on sen j\xc3\xa4lkeen esitt\xc3\xa4nyt rooleja useissa televisiosarjoissa ja elokuvissa. H\xc3\xa4n oli vuosina 1996\xe2\x80\x931999 naimisissa Justin Morittin kanssa ja sai yhden lapsen, 12. hein\xc3\xa4kuuta 1997 syntyneen Jacob Nolan -pojan. Allen on tunnustautunut biseksuaaliksi.'